MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning vedrørende forslaget til Europa-Parlamentets og Rådets direktiv om forbrænding af affald

1. Procedure

Forslaget (KOM(1998)558 endelig udg. - 1998/0289(SYN) af 7. oktober 1998, EFT C 372 af 2. december 1998) blev forelagt Rådet den 29. oktober 1998 efter samarbejdsproceduren som omhandlet i EF-traktatens artikel 130, stk. 1.

Det Økonomiske og Sociale Udvalg afgav udtalelse om ovennævnte forslag den 25. februar 1999 (EFT C 116 af 28. april 1999, s. 40) og om forslaget til ændring af Rådets direktiv 94/67/EF den 25. april 1998 (EFT C 214 af 10. juli 1998).

Regionsudvalget afgav udtalelse den 10. marts 1999 (EFT C 198 af 14. juli 1999, s. 37).

Europa-Parlamentet afgav udtalelse ved førstebehandlingen på mødet den 14. april 1999 (EFT C 219 af 30. juni 1999, s. 249).

Europa-Parlamentet bekræftede stemmeafgivelsen ved førstebehandlingen af 14. april 1999 efter proceduren for fælles beslutningstagning (EFT C 279 af 1. oktober 1999, s. 274).

Efter Europa-Parlamentets udtalelse og i medfør af EF-traktatens artikel 250, stk. 2, vedtog Kommissionen et ændret forslag (KOM(1999)330 endelig udg.) den 12. juli 1999.

Rådets fælles holdning blev vedtaget den 25. november 1999.

2. Formålet med direktivet

Det foreslåede direktiv skal bidrage til beskyttelse af sundhed og miljø som foreskrevet i traktatens artikel 174 og 152.

Forslaget tager sigte på at integrere den seneste tekniske udvikling inden for kontrol med forbrændingsprocesser og at udvide anvendelsesområdet for den gældende fællesskabslovgivning til bekæmpelse af forurening af luft, vand og jord fra forbrænding og medforbrænding af affald. Formålet er at forhindre skadelige miljø- og sundhedsvirkninger og, hvor dette ikke er muligt, at minimere disse virkninger. Hovedmålene er derfor:

- i væsentlig grad at mindske emissionerne af en række vigtige luftforurenende stoffer og bekæmpe udledning til vand og jord

- at bidrage væsentligt til gennemførelsen af det femte handlingsprogram på miljøområdet. Målet er at mindske emissionerne af dioxiner og furaner fra kendte kilder med 90% mellem 1985 og 2005, herunder ved fastsættelse af normer for dioxin- og furanemissioner fra affaldsforbrænding

- at bidrage til en mindskelse i udledningen af tungmetaller. Dette er i tråd med det femte miljøhandlingsprograms mål om, at de kritiske belastninger og niveauer ikke må overskrides

- at tilvejebringe en sammenhængende metodologi for regulering af og driftsbetingelser for forbrænding og medforbrænding af ikke-farligt affald.

De centrale elementer i det kommende direktiv er:

- udvidelse af fællesskabslovgivningen til også at omfatte forbrænding af ikke-farligt ikke-husholdningsaffald såvel som farligt affald, der er undtaget fra Rådets direktiv 94/67/EF om forbrænding af farligt affald, så dette hul i lovgivningen elimineres

- indførelse af emissionsgrænser for kombinerede anlæg (medforbrænding af affald)

- ajourføring af emissionsgrænserne for forbrændingsanlæg for husholdningsaffald og indførelse af grænser for udledning i vandmiljøet. Dette vil mindske miljøbelastningen fra forbrænding væsentligt og bidrage til at mindske emissionerne og opfylde luftkvalitetsmålene, samtidig med at det forhindres, at forureningsstofferne i stedet udledes i vandmiljøet

- krav om, at varme fra forbrændingsprocessen skal udnyttes videst muligt og at restprodukter videst muligt skal undgås, mindskes eller genanvendes.

3. Kommissionens bemærkninger

3.1. Generelle bemærkninger

Kommissionen har helt, delvis eller principielt accepteret 18 af de 50 ændringsforslag, Europa-Parlamentet forelagde ved førstebehandlingen. De er indarbejdet i det ændrede forslag KOM(1999)330 endelig udg. af 12. juli 1999. 17 af disse forslag og 6 supplerende ændringsforslag fra Europa-Parlamentet er helt, delvis eller principielt medtaget i den fælles holdning.

Kommissionen har accepteret alle ændringsforslag, som tager sigte på at sammensmelte Kommissionens forslag om forbrænding af affald med direktiv 94/67/EF om forbrænding af farligt affald. Rådet har både fulgt Parlamentets og Kommissionens eksempel og har også accepteret justeringen af normerne for farligt og ikke-farligt affald, som vil skærpe de nuværende normer i direktiv 94/67/EF.

Efter Kommissionens mening ændrer den fælles holdning ikke forslagets grundlæggende tekniske principper og formål, men fremhæver og skærper tværtimod disse aspekter.

3.2. Detaljerede bemærkninger

3.2.1. Ændringsforslag, som Kommissionen har accepteret i sit ændrede forslag, og som helt eller delvis er indarbejdet i den fælles holdning

Ændringsforslag vedrørende sammensmeltningen

Ændringsforslag 7. Princippet var godkendt i betragtning 20, som indeholder en erklæring om, at forslaget og direktiv 94/67/EF bør forenes i én tekst.

Ændringsforslag 9 består af 3 elementer, hvoraf det første er blevet indarbejdet i artikel 2, stk. 2, litra a). Udelukkelsen fra direktivforslaget af anlæg, der kun behandler affald, der er omfattet af Rådets direktiv 94/67/EF, er slettet.

Ændringsforslag 15 og 18 indfører særlige krav for farligt affald. Listen er blevet omformuleret for nærmere at præcisere de nye artikler 4 og 5.

Ændringsforslag 19 ændrer artikel 6 om driftsbetingelser. Den foreslåede højere temperatur for visse farlige chlorholdige affaldstyper er nødvendig til destruktion af organiske forureningsstoffer.

Ændringsforslag 50 er nødvendig for sammensmeltningen. Det ophæver direktiv 94/67/EF i artikel 18, når det foreslåede nye direktiv kommer til at gælde for bestående anlæg.

Ændringsforslag 56 vedrører bortfaldet af artikel 7, stk. 5 og 6. Disse to stykker var kun nødvendige, sålænge forbrænding af farligt og ikke-farligt affald var reguleret i to forskellige tekster. Det foreslåede nye stk., som tilføjer 40%-tærsklen fra direktiv 94/67/EF for kombinerede anlæg, var ikke medtaget i det ændrede forslag, men er indarbejdet i den fælles holdning. 40%-tærsklen indgik i kravene til medforbrænding i 94/67/EF, men tjener ikke noget formål i forslaget om forbrænding, da forbrændingsanlæg og kombinerede forbrændingsanlæg i princippet skal opfylde de samme krav.

Rådet og Kommissionen har i princippet accepteret ændringsforslag 60, der vedrører standardisering. Den fælles holdning har i artikel 11, stk. 8, nøjagtig den samme ordlyd som direktiv 94/67/EF og begrænser anvendelsen til farligt affald udelukkende.

Andre ændringsforslag

Ændringsforslag 1 nævner affaldshierarkiet og er optaget i betragtning 8.

Med ændringsforslag 4 indføres en betragtning, der understreger, at sundhedsbeskyttelse skal have forrang for økonomiske betragtninger. Dette princip er til dels indarbejdet i betragtning 5 i den fælles holdning.

Ændringsforslag 10 udvider definitionen på kombinerede forbrændingsanlæg. Efter den oprindelige ordlyd omfattede definitionen kun genanvendelsesoperationer. I Kommissionens ændrede forslag blev denne definition accepteret fuldt ud, mens der i den fælles holdning er anvendt et andet princip i artikel 3, stk. 5, som kan betragtes som et kompromis. Den fælles holdning har justeret definitionen på et kombineret forbrændingsanlæg ved at tilføje, at det behandler affald termisk med henblik på bortskaffelse.

Ændringsforslag 19 ændrer artikel 6 om driftsbetingelser. Der tilføjes et tal for glødetabet som et alternativ til TOC-værdien. Rådet og Kommissionen accepterer dette alternativ, men betragter 5% for glødetab (i stedet for 6% som foreslået af Parlamentet) som ækvivalent til 3% TOC og har derfor ændret tallet.

Ændringsforslag 24 består af 4 elementer. Det første element, som er accepteret delvis, ændrer en nummerangivelse i artikel 11, stk. 1, for at præcisere, at forpligtelsen i artikel 11, stk. 17, til at underrette myndighederne, hvis emissionsgrænseværdierne overskrides, også omfatter emissioner til vand.

Ændringsforslag 28 støtter Kommissionens ønske om, at ikke blot forbrændingsanlæg, men også kombinerede forbrændingsanlæg, omfattes i artikel 11, stk. 10. Stykket er omformuleret for at gøre teksten klarere.

Ændringsforslag 33 retter en trykfejl i artikel 16.

Ændringsforslag 35 præciserer definitionen på Caffald i bilag II.

Første del af ændringsforslag 37 omfatter mindre forbrændingsanlæg (< 50 MWth) i tabellerne i bilag II.2 for faste Cproc-værdier for forbrændingsanlæg. Som følge heraf er ordet "store" slettet i overskriften til bilag II.2. I modsætning til Kommissionen har Rådet kun godkendt denne udvidelse for støv og ikke for NOx og SO2.

Med det første element i ændringsforslag 56 anbringes stk. 2 og 3 i artikel 7 i en mere logisk rækkefølge, og formuleringen forbedres. For at præcisere yderligere tilføjer både det ændrede forslag og den fælles holdning ordene "i overensstemmelse med eller" før "fastsat".

Ændringsforslag 59 forbedrer formuleringen af artikel 9 og er derfor medtaget i sin helhed i den fælles holdning.

3.2.2. Ændringsforslag, som Kommissionen har accepteret i det ændrede forslag, men som ikke er medtaget i den fælles holdning

Det sidste element i ændringsforslag 24 vedrører sammensmeltningen af de to tekster, da det, med en næsten tilsvarende ordlyd, viderefører en del af direktiv 94/67/EF. Der er tale om et krav om, at der skal udføres periodiske målinger under de mindst fordelagtige driftsbetingelser, i artikel 11, stk. 2, litra c). Da tungmetaller og dioxiner kun måles to gange om året, må myndighederne kunne sikre, at disse målinger kun udføres, når driftsbetingelserne og affaldstilførslen er repræsentative for alle mulige situationer. For at præcisere dette, har Kommissionen omformuleret ændringsforslaget i sit ændrede forslag.

I ændringsforslag 64 foreslås det at indføre C-værdier (samlede emissionsgrænseværdier) for HCl, HF, TOC og NH3. Dette har Kommissionen i sit ændrede forslag i princippet accepteret for HCl og HF i bilag II. Som følge heraf skal grænseværdierne for den samlede emission af disse forureningsstoffer ikke længere bestemmes i henhold til "blandingsreglen".

3.2.3. Rådets ændringer til det ændrede forslag

Betragtninger

Rækkefølgen af nogle af betragtningerne er ændret i overensstemmelse med de tilsvarende artikler, og nye betragtninger er tilføjet i overensstemmelse med nye krav i teksten.

Ændringsforslag 16, der tager sigte på at sikre, at miljøkvalitetsnormerne overholdes, er medtaget i betragtning 13 i den fælles holdning. Her understreges det, at direktiv 96/61/EF kan indebære strengere emissionsgrænseværdier end fastsat i dette direktiv.

Artikel 1 (Formål)

Der er foretaget mindre ændringer i artikel 1 for at præcisere formålet med direktivforslaget. Endvidere er der tilføjet en sætning, hvori det hedder, at direktivets formål "endvidere skal opfyldes ved at opfylde kravene i direktiv 75/442/EØF".

Artikel 2 (Anvendelsesområde)

Ud over de undtagelser fra anvendelsesområdet, der er opstillet i det ændrede forslag, undtager den fælles holdning korkaffald såvel som vegetabilsk affald fra levnedsmiddelindustrien. Tilføjelsen af korkaffald er helt i tråd med ønsket om at udelukke affald, som har egenskaber i lighed med fossile brændstoffer, og som kan betragtes som CO2-neutrale, såsom vegetabilsk affald fra skovbrug såvel som træ. Udelukkelsen af vegetabilsk affald fra levnedsmiddelindustrien er af en anden art. På den ene side har denne type affald egenskaber af samme art som andet vegetabilsk affald, men det er på den anden side meget ofte vådt og uden energimæssig værdi. Derfor ville Kommissionen foretrække at begrænse denne udelukkelse til kun at omfatte affald med et energiindhold, der tillader varmegenvinding.

Artikel 3 (Definitioner)

De fleste ændringer af definitionerne tager enten sigte på at forbedre formuleringen eller gøre indholdet klarere. De vigtigste ændringer vedrører følgende punkter:

- Definitionen på "farligt affald": De særlige krav for farligt affald i det foreslåede direktiv finder ikke anvendelse på visse former for farligt affald. Denne bestemmelse afspejler definitionen på farligt affald i direktiv 94/67/EF. Af hensyn til klarhed og gennemførlighed ville Kommissionen foretrække at beholde den definition på "farligt affald", der er foreslået i det ændrede forslag.

- Definitionen på blandet husholdningsaffald: Artikel 7, stk. 4, opstiller et særligt krav for medforbrænding af husholdningsaffald. I betragtning af konsekvenserne af dette krav var det nødvendigt at fastlægge anvendelsesområdet ved at indføre en definition på husholdningsaffald.

- Definitionen på "nominel kapacitet": Bilag V sondrer mellem forbrændingsanlæg med en nominel kapacitet på under og over 6 t pr. time. Som følge heraf skal der anvendes forskellige emissionsgrænseværdier for nitrogenoxider. Den nye definition præciserer, hvordan disse værdier skal beregnes.

Artikel 4 (Ansøgning og godkendelse)

Denne artikel er hovedsagelig blevet ændret for at opstille kravene klarere. I stk. 4, litra a), ville Kommissionen foretrække enten at slette ordene "om muligt" eller præcisere meningen med denne formulering, da den kan fortolkes derhen, at anvendelse af det europæiske affaldskatalog ikke er obligatorisk.

Artikel 5 (Levering og modtagelse af affald)

Ingen relevante ændringer i forhold til det ændrede forslag

Artikel 6 (Driftsbetingelser)

Bestemmelserne i artikel 6 i det ændrede forslag er blevet skærpet som følger:

- I stk. 2 er der tilføjet en sætning, hvor det hedder, at temperaturen skal hæves fra 850(C til 1100°C i kombinerede forbrændingsanlæg, der anvender farligt affald.

- I henhold til det nye stk. 7 bør smitsomt sygehusaffald placeres direkte i ovnen for at undgå direkte håndtering.

- I stk. 8 hedder det, at ledelsen af forbrændingsanlæg skal varetages af en fysisk person, der er kompetent til at lede anlægget.

Endvidere er der i stk. 4 tilføjet en undtagelsesbestemmelse for bestående barkkedler. Denne tilføjelse er berettiget og støttes derfor at Kommissionen.

Artikel 7 (Grænseværdier for emissioner til luften)

Bortset fra tilføjelsen af "40%-reglen", som er på linje med Europa-Parlamentets ændringsforslag 56, forbliver denne artikel i det væsentlige uændret.

Bestemmelsen om, at bilag V skal anvendes, hvis mere end 40% af varmeafgivelsen stammer fra farligt affald, skal ses i sammenhæng med definitionen på farligt affald og det generelle princip, der er anvendt for medforbrænding i bilag II. Da den fælles holdning ikke længere sondrer mellem farligt og ikke-farligt affald, og da kravene for kombinerede forbrændingsanlæg er lige så strenge som for forbrændingsanlæg, er der ikke brug for en særlig tærskel for farligt affald.

Kommissionen vil derfor foretrække at bevare det princip, der er foreslået i det ændrede forslag, dvs. at definere "farligt affald" i artikel 2 uden undtagelser og at slette "40%-reglen".

Artikel 8 (Spildevandsudledning fra røggasrensning)

Artikel 8's opbygning forbliver uændret. Der er imidlertid tilføjet to vigtige præciseringer.

Det er gjort klart, at artikel 8 kun omhandler spildevand fra røggasrensning. Kommissionen ønskede at undgå, at forureningsstoffer fra røggasserne endte i spildevandet. Andre spildevandsstrømme fra forbrændingsanlæg og kombinerede forbrændingsanlæg er ikke relevante i forbindelse med forslaget om forbrænding af affald.

Der har altid været frygt for, at fortynding af spildevandet blive brugt som middel til at opfylde emissionsgrænseværdierne i bilag IV. Rådet har derfor, med støtte fra Kommissionen, omformuleret stk. 5 og tilføjet en sætning til stk. 4 for at forhindre et sådant misbrug af det foreslåede direktiv. Disse ændringer afspejler Europa-Parlamentets ændringsforslag 57.

Ud over disse præciseringer har Rådet tilføjet pH-værdien til den liste med kontrolparametre, som skal opstilles i godkendelsen, hvilket er i tråd med et af elementerne i Europa-Parlamentets ændringsforslag 58.

Artikel 9 (Restprodukter)

Der er foretaget mindre formuleringsændringer i denne artikel, og kravet om at forhindre dannelsen af restprodukter i forbindelse med drift af forbrændingsanlæg og kombinerede forbrændingsanlæg er slettet. Dette er berettiget, da målet med forbrændingsprocessen er, at affaldets forurenende stoffer koncentreres i restprodukterne.

Artikel 10 (Kontrol og overvågning)

I overensstemmelse med Kommissionen er der tilføjet et krav om kalibrering af automatiske målesystemer hvert tredje år.

Article 11 (Målekrav)

Den vigtigste ændring i forhold til Kommissionens ændrede forslag er indførelsen af en undtagelsesbestemmelse for periodiske målinger i stk. 7. Denne undtagelsesbestemmelse giver myndighederne mulighed for at godkende en reduktion i hyppigheden af periodiske målinger for tungmetaller og dioxiner og furaner, men kun på begrænsede, strenge betingelser. Efter 2005 er en sådan undtagelse kun mulig, hvis emissionerne fra forbrænding eller medforbrænding er under 50% af forslagets emissionsgrænseværdier, og hvis der er opstillet specifikke kriterier efter proceduren i artikel 17. Kommissionen har ingen indvendinger imod dette nye stykke, da det giver mulighed for at mindske målehyppigheden og omkostningerne. Da det er Kommissionen, der styrer opstillingen af kriterier for sådanne undtagelser, skulle det ikke være muligt at misbruge denne bestemmelse.

I stykke 2, litra a), er tilføjelsen af "hvis der er fastsat emissionsgrænseværdier" overflødig, da der er fastsat en emissionsgrænseværdi for NOx for alle processer.

I stk. 10 er indførelsen af en 97%-overholdelsesværdi for emissionsgrænseværdien for CO i bilag V berettiget ud fra Kommissionens synsvinkel.

Stk. 16 giver, sammen med bilag IV, mulighed for at vælge mellem to emissionsgrænseværdier for suspenderede stoffer og to tilsvarende overholdelsesværdier. Dette er i overensstemmelse med principperne og grænseværdierne i direktivet om byspildevand og kan accepteres af Kommissionen.

Artikel 12 (Aktindsigt og offentlig deltagelse)

Kravene om adgang til oplysninger er blevet skærpet i overensstemmelse med Europa-Parlamentets ændringsforslag 30, idet driftsledere af anlæg, der forbrænder mere end 3 t pr. time, skal forelægge en årsrapport om, hvordan anlægget fungerer og overvåges.

Artikel 13 (Unormale driftsforhold)

Rådet har præciseret, at grænsen på 60 timer i tilfælde af sammenbrud (stk. 3) gælder for de linjer i hele anlægget, der er knyttet til et og samme røggasrensningsanlæg.

Artikel 14 (Genbehandlingsklausul)

Bestemmelsen om genbehandling af godkendelser er flyttet til artikel 4, og Rådet har i stedet udarbejdet en bestemmelse om revision af det kommende direktiv. I henhold til denne bestemmelse skal Kommissionen forelægge Rådet og Europa-Parlamentet en rapport inden udgangen af 2008. Denne rapport skal baseres på erfaringerne med anvendelsen af det kommende direktiv og på udviklingen af emissionsbekæmpelsesmetoder.

Artikel 15 (Rapportaflæggelse)

Der er foretaget mindre formuleringsændringer i denne artikel.

Artikel 16 (Direktivets fremtidige tilpasning)

Rådet har ikke accepteret Kommissionens forslag, der gik ud på, at alle emissionsgrænseværdier kan tilpasses efter udvalgsproceduren. Kommissionen forstår Rådets argumentation. Kommissionen ville imidlertid foretrække at kunne tilpasse bilag II.3 efter udvalgsproceduren. Dette bilag omhandler meget generelt kombinerede forbrændingsanlæg bortset fra cementovne og forbrændingsanlæg, og med udvalgsproceduren ville Kommissionen kunne reagere øjeblikkeligt, hvis nye sektorer for kombineret medforbrænding skal medtages.

Artikel 17 (Udvalg)

Dette stykke er blevet tilpasset Rådets afgørelse om fastsættelse af de nærmere vilkår for udøvelsen af de gennemførelsesbeføjelse, der tillægges Kommissionen.

Artikel 18 (Ophævelse) og artikel 19 (Sanktioner)

Der er foretaget mindre ændringer i formuleringen af disse artikler.

Artikel 20 (Overgangsbestemmelser)

Rådet har i stk. 3 præciseret, at produktionsanlæg, som er i drift og har en godkendelse i overensstemmelse med gældende fællesskabslovgivning, og som begynder medforbrænding senest 4 år efter direktivets ikrafttræden, betragtes som bestående kombinerede forbrændingsanlæg. I forhold til Kommissionens ændrede forslag er tidsfristen nedsat med 1 år, hvilket Kommissionen kan acceptere.

Artikel 21 (Gennemførelse), artikel 22 (Ikrafttræden) og artikel 23 (Adressater)

Kun overskriften til artikel 21 er ændret.

Bilag I

Ingen ændringer

Bilag II (Bestemmelse af grænseværdierne for luftemissioner fra forbrænding af affald)

Rådet har ændret flere dele af dette bilag for at præcisere dets formål. De af Kommissionen foreslåede principper forbliver uændrede. Rådet har accepteret de samme normer for farligt og ikke-farligt affald efter 2007. Der er imidlertid indført undtagelser for visse bestående anlæg, under hensyntagen til de særlige problemer, der gør sig gældende for visse anlæg. Undtagelsen for vådprocescementovne er på linje med Europa-Parlamentets ændringsforslag 43.

Kommissionen støtter denne løsning, navnlig i betragtning af at undtagelserne er tidsbegrænset indtil januar 2008, hvilket kun er en forlængelse på 2 år i forhold til andre bestående anlæg-

Bilag III (Måleteknikker)

Der er foretaget mindre ændringer i formuleringen af dette bilag.

Bilag IV (Emissionsgrænseværdier for udledning af spildevand fra røggasrensning)

De sammenlagte parametre for tungmetaller har Rådet ændret til emissionsgrænseværdier for hver enkelt af alle de relevante tungmetaller. Emissionsgrænseværdien for dioxiner og furaner er skærpet, og emissionsgrænseværdien for suspenderet fast stof er lempet i forhold til Kommissionens forslag. Kommissionen kan tilslutte sig disse ændringer såvel som en foreslået undtagelse for suspenderet fast stof. Den nye emissionsgrænseværdi for suspenderet fast stof er berettiget, da den er i tråd med principperne i direktivet om byspildevand.

Bilag V (Grænseværdier for luftemissioner)

Bilag V er i princippet forblevet uændret. Der er imidlertid tilføjet en række undtagelser for visse forureningsstoffer for bestående anlæg, og med hensyn til NOx-parametrene er kapaciteten for små forbrændingsanlæg øget fra 3 til 6 t pr. time, hvilket betyder, at anlæg under denne tærskelværdi skal opfylde en mindre streng emissionsgrænseværdi. Kommissionen kan acceptere disse begrænsede ændringer, som er begrundet i tekniske forhold.

Bilag VI (Formel til beregning af emissionskoncentrationen ved standardprocenten for iltkoncentration)

Dette nye bilag er tilføjet for at vise, hvordan beregningen af emissionskoncentrationen ved standardprocenten for iltkoncentrationen i overensstemmelse med artikel 11, stk. 8, skal udføres.

4. Konklusion

Rådets ændringer sigter generelt mod at præcisere og skærpe det foreslåede direktiv. Kommissionen kan derfor støtte den fælles holdning-